29 procent - eller knap hver tredje - mellem 11 og 17 år, der ryger, forventes at dø på grund af rygning, hvis de fortsat pulser videre som voksne.

Det viser et svar fra sundhedsminister Ellen Trane Nørby (V) til Folketingets Sundheds- og Ældreudvalg.

Tallene stammer fra Sundhedsstyrelsen, oplyser ministeren i svaret.

Ifølge Kræftens Bekæmpelse er det afgørende, at prisen på cigaretter stiger, men det er kun de Radikale, der vil hæve prisen på en pakke cigaretter til 90 kroner, og det er for dårligt, mener Kræftens Bekæmpelse.

Læs også : OVERBLIK Det skal en pakke cigaretter koste – ifølge Folketingets 9 partier

- Det er tæt på at være en national katastrofe, at vi tillader så mange børn og unge at begynde at ryge. Vi ved, at mange af dem vil dø af det, siger administrerende direktør i Kræftens Bekæmpelse, Jesper Fisker.

- Det vigtigste er prisen. Det ved vi fra danske undersøgelser, internationale undersøgelser og de steder, hvor man har sat prisen op, der virker det, siger han.

Højere priser og røgfri skoletid

Ifølge Kræftens Bekæmpelse skal politikerne arbejde for, at så få unge som muligt begynder at ryge, inden de er blevet mellem 18 og 20 år.

Efter der er chancen for at blive fast ryger nærmest minimal, siger Jesper Fisker.

- Vi skal gøre det så svært, utjekket og dyrt som muligt at tage den første smøg, for det er den, der er den farligste.

Højere cigaretpriser er dog ikke det eneste, som Kræftens Bekæmpelse vil have på dagsordenen i Folketinget.

I dag er det forbudt at ryge på skoleområder, men det betyder samtidig, at unge blot skal bevæge sig få meter væk fra skolen, før de kan finde lighteren frem. Derfor skal skoletiden være røgfri, siger Jesper Fisker.

- Forskellen er, at unge ikke bliver indirekte provokeret til at ryge, hvis der ikke er nogen, der ryger i skoletiden, siger han.

Socialdemokratiet: Vi har ikke drøftet priser

Socialdemokraternes sundhedsordfører, Flemming Møller Mortensen, er overrasket over, at så mange rygere vil dø.

- Det afslører jo, at det her er en bombe under børn og unges helbred. Jeg mener, at det er det allerstørste sundhedsproblem, vi har.

- Tænk sig, at vi giver børn og unge så dårlige vaner, som de tager med sig ind i voksenlivet.

Socialdemokratiet har tidligere foreslået at skjule tobakken i butikker, neutrale cigaretpakker, samt muligheden for at fratage butikkers bevilling, hvis de fortsætter med at sælge smøger til unge.

Men Socialdemokraterne er også klar til at følge anbefalingen fra Kræftens Bekæmpelse om røgfri skoletid, som De Konservative tidligere har foreslået, siger Flemming Møller Mortensen.

Læs også : Regeringsparti vil forbyde al rygning i skoletiden

- Det giver ingen mening, at man ikke må sælge tobak til unge, og så må de alligevel gå uden for skolernes arealer for at ryge i frikvarteret, siger han.

Når det kommer til at hæve prisen på cigaretter, er meldingen fra S til gengæld ikke lige så klar.

- Vi har ikke drøftet, hvad tobakken skal koste fremover, siger Flemming Møller Mortensen.

- Vi hævede prisen, sidst vi sad i regering, og vi ved, at det er et instrument, vi kan tage op af værktøjskassen.

Handler det her om, at der også er mange vælgere, der ryger, og at I derfor er bange for at sætte prisen op på cigaretter?

- Jeg synes ikke, at vi er bange i Socialdemokratiet for at komme med forslag. Vi ved godt, at synlighed og tilgængelighed er noget af det, vi skal arbejde med.